Diari Oficial de la Generalitat Valenciana


Sumari del DOGV 4237, del 26-04-2002 (2002/4049)

ORDE de 16 d'abril de 2002, de la Conselleria del Portaveu del Govern, per la qual s'establixen les bases reguladores de les ajudes a les Petites i Mitjanes Empreses del sector audiovisual de la Comunitat Valenciana per a la producció de programes de televisió.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4237

Data del DOGV
:   26-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/4049


Data del document
:   16-04-2002

Organisme emissor
:   Conselleria del Portaveu del Govern

Tipus de document
:   Ordre

Anàlisi jurídica

 Descriptors 

:   * suport econòmic
    * programa audiovisual
    * ajuda pública
    * indústria audiovisual
    * petita i mitjana empresa

ORDE de 16 d'abril de 2002, de la Conselleria del Portaveu del Govern, per la qual s'establixen les bases reguladores de les ajudes a les Petites i Mitjanes Empreses del sector audiovisual de la Comunitat Valenciana per a la producció de programes de televisió. [2002/4049]
  
La Generalitat Valenciana considera prioritari recolzar el sector audiovisual de la nostra comunitat, a fi de potenciar una indústria audiovisual pròpia que es convertisca en un jaciment d'ocupació per als professionals del sector i, que a més contribuïsca decisivament a promocionar els senyals d'identitat i valors propis del poble valencià.
  
Amb aquesta finalitat i, a fi de promoure un major desenvolupament del sector de la producció audiovisual, la Conselleria del Portaveu del Govern, a l'empara de les competències que ostenta en l'àmbit de la planificació i gestió del règim jurídic dels mitjans de comunicació social de conformitat amb el que disposa l'article 43 apartat c) del Decret 109/2000, de 18 de juliol, pel qual s'aprova el Reglament Orgànic i Funcional de la Presidència de la Generalitat Valenciana i de la Conselleria del Portaveu del Govern, estima oportú regular el règim general de les ajudes a què puguen accedir les empreses del sector audiovisual de la Comunitat Valenciana per a la producció de programes.
  
En virtut d'això, i d'acord amb les atribucions que em confereix l'article 35 de la Llei 5/1983, de 30 de desembre, de Govern Valencià, així com amb el que disposa l'article 47.3 del Text Refós de la Llei d'Hisenda Pública, aprovat per Decret Legislatiu de 26 de juny del 2001 i previ informe del servei jurídic de la Conselleria
  
ORDENE
  
Primer
  
Es convoquen ajudes a petites i mitjanes empreses del sector audiovisual valencià per a la producció de programes de televisió i s'aproven les bases i el model d'instància pel qual es regeix aquesta convocatòria i que figuren com a annex I i II d'aquesta ordre.
  
Segon
  
Aquestes ajudes seran finançades a càrrec del capítol IV, de la secció 05, Presidència de la Generalitat, servei 04, Portaveu del Govern, del programa 462.10 del pressupost de la Generalitat Valenciana, per una quantia màxima de 731.639.950 de pessetes (601.012,10 euros).
  
DISPOSICIONS FINALS
  
Primera
  
En tot allò no regulat en aquesta ordre s'atendrà el que disposa el Decret legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, així com en la Llei 10/1999, de 30 de desembre, de Pressupostos de la Generalitat Valenciana per a l'exercici de 2000, i normativa de desenvolupament.
  
Segona
  
S'autoritza el/la director/a general de Comunicació de la Generalitat Valenciana per a dictar les resolucions que siguen precises per al desenvolupament i aplicació del que disposa la present ordre.
  
Tercera
  
La present ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Quarta
  
Aquesta ordre, que posa fi a la via administrativa, podrà ser recorreguda potestativament en reposició o bé directament es podrà interposar un recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant de la consellera Portaveu del Govern en el termini d'un mes a comptar des de l'endemà de la seua publicació.
  
b) El recurs contenciós administratiu, haurà de plantejar-se davant de la Sala contenciosa administrativa del tribunal superior de Justícia de la Comunitat Valenciana, en el termini de dos mesos, a comptar des de l'endemà al de la seua publicació.
  
València, 16 d'abril de 2002
  
La consellera Portaveu del Govern,
  
ALICIA DE MIGUEL GARCÍA
  
ANNEX I
  
Bases reguladores de les ajudes a les petites i mitjanes empreses del sector audiovisual de la Comunitat Valenciana per a la producció de programes de televisió.
  
Primera. Objecte de les ajudes
  
Constitueix l'objecte de la present ordre regular les bases de les ajudes que en l'àmbit de competències de la conselleria Portaveu de Govern es dirigeixen a les petites i mitjanes empreses del sector audiovisual valencià per a la producció de programes per a la seua difusió gratuïta en mitjans audiovisuals i en activitats d'interès social.
  
Segona. Destinataris de les ajudes
  
Podran sol·licitar aquestes ajudes, les xicotetes i mitjanes empreses del sector audiovisual que estiguen ubicades a la Comunitat Valenciana, que desenvolupen o puguen desenvolupar activitats de producció de programes audiovisuals, i que es troben inscrites en el Registre Administratiu d'Empreses Audiovisuals de la Comunitat Valenciana de la Conselleria de Cultura i Educació de la Generalitat Valenciana.
  
A efectes de la present ordre, es considerarà petita i mitjana empresa segons la Recomanació de la Comissió Europea (Diario Oficial de las Comunidades Europeas número L 107/8, de 30 d'abril de 1996) la persona física o jurídica que reunisca els següents requisits:
  
Nombre de treballadors segons plantilla mitjana anual
  
Dades econòmiques (en euros)
  
Petita empresa
  
Fins a 50 treballadors
  
Facturació anual inferior a 7 milions d'euros o balanç general anual inferior a 5 milions d'euros
  
Mitjana empresa
  
Entre 50 i 249 treballadors
  
Facturació anual entre 7 milions i 40 milions d'euros o balanç general anual entre 5 milions i 27 milions d'euros
  
Tercera. Activitats subvencionades
  
Els beneficiaris destinaran les ajudes exclusivament a atendre les despeses originades per la producció de programes de qualitat amb format televisiu, amb especial interès artístic, cultural, econòmic o social, destinats a promoure i fomentar els valors més representatius de la societat valenciana.
  
Quarta. Formats
  
L'estructura dels programes serà per entregues o capítols fins a un total de 24 unitats. De forma que el nombre de programes a emetre permeta un període de difusió almenys de 6 mesos de duració.
  
Dirigits a tots els públics, i amb un format àgil, entretingut i de fàcil comprensió. La duració de cada programa estarà compresa entre un mínim de 30 minuts i un màxim de 60 minuts.
  
Sense perjudici dels diferents formats televisius, els programes hauran de respondre a formats de caràcter divulgatiu que a títol orientatiu podran versar sobre:
  
- Medi ambient: espais naturals, protecció del medi ambient, qualitat medi ambient,...
  
- Ocupació: formació professional, seguretat i higiene en el treball,...
  
- Sanitat i/o prevenció de malalties
  
- Turisme
  
- Educació
  
- Activitats culturals
  
- Cooperació i solidaritat
  
- Benestar social: menors, dona, tercera edat, discapacitats,...
  
- Igualtat d'oportunitats
  
- Sectors econòmics: agricultura, pesca, comerç, indústria, energia, tecnologia,...
  
Cinquena. Quantia de les subvencions
  
1. Les empreses interessades podran presentar tantes sol·licituds de subvenció com programes pels quals opten a ser subvencionades, però una empresa no podrà obtenir més que una subvenció i per un sol programa. La quantia màxima de cada subvenció no podrà superar els 82.279.516 de pessetes (150.253,03 euros), i en cap cas haurà de superar el cost de producció del programa.
  
2. La subvenció serà compatible amb qualssevol altres ajudes consistents en recepció de fons pels beneficiaris provinents de qualsevol administració o ens públic o privat, excepte en el cas que la finalitat de la subvenció o ajuda coincidisca amb la de la present ordre.
  
Sisena. Drets d'emissió
  
Els drets d'emissió quedaran en propietat de la Generalitat Valenciana, la qual realitzarà la seua difusió per si mateixa o a través de terceres persones, físiques o jurídiques, de forma gratuïta en mitjans audiovisuals, i altres suports d'interès. L'emissió també podrà realitzar-se en centres de titularitat pública i en certàmens de caràcter promocional en els quals participe la Generalitat Valenciana.
  
Els drets sobre el format del programa seran propietat dels beneficiaris de les ajudes; però durant els dos anys següents a la concessió de les ajudes els beneficiaris només podran comercialitzar dits drets amb l'autorització prèvia de la Generalitat Valenciana, per a això hauran d'efectuar la corresponent sol·licitud. Posteriorment a aqueixa data, la comercialització dels drets serà lliure per als beneficiaris.
  
En tot cas, els títols de crèdit de la producció hauran de fer constar sempre i en qualsevol emissió de forma visible i destacada, que aquesta ha sigut subvencionada per la Generalitat Valenciana.
  
Així mateix, els beneficiaris de les ajudes s'obliguen a assumir les responsabilitats que pogueren resultar de la utilització de les imatges i altres elements creatius aportats pels mateixos en la realització dels programes, que pogueren derivar-se d'eventuals drets de la propietat intel·lectual, industrial o de marques, la titularitat de la qual corresponguera a terceres persones o entitats alienes a aquestes ajudes.
  
Setena. Instàncies i documentació
  
Les sol·licituds d'ajuda es presentaran en imprès normalitzat, segons model adjunt, i s'acompanyaran del següent:
  
a) Maqueta del programa i/o memòria-resum explicativa del programa, amb inclusió del pressupost.
  
b) Documents que acrediten la personalitat i la capacitat d'obrar de l'empresari, tals con el DNI, si es tracta de persones físiques i de l'escriptura de constitució de la societat si es tracta de persones jurídiques. En ambdós casos haurà d'aportar-se també l'alta en l'Impost d'Activitats Econòmiques en l'epígraf corresponent a la producció de pel·lícules cinematogràfiques i/o vídeos; així com el seu últim rebut .
  
c) Documentació acreditativa de la identitat del sol·licitant:
  
- fotocòpia compulsada del DNI o qualsevol altre document oficial que acredite la seua personalitat, en cas d'actuar en nom propi.
  
- fotocòpia compulsada de l'escriptura de poder en cas d'actuar en representació de tercers.
  
d) Imprès d'alta de tercers per a pagaments a realitzar per la Generalitat Valenciana, segons el model adjunt, en el qual es faran constar les dades bancàries, nombre de compte, agència i nom de l'entitat on el sol·licitant desitge rebre l'ajuda en cas de ser concedida. És necessari que el titular del compte corrent siga l'empresa sol·licitant de l'ajuda.
  
e) Declaració jurada, subscrita pel representant de la societat que compleix els requisits establerts que cataloguen l'empresa com a petita i mitjana empresa segons la Recomanació de la Comissió Europea (Diario Oficial de las Comunidades Europeas, número L 107/8, de 30 d'abril de 1996).
  
f) Certificat original expedit per la Tresoreria Territorial de la Seguretat Social d'estar al corrent de les obligacions de Seguretat Social.
  
g) Certificat original expedit per l'Agència Estatal d'Administració Tributària d'estar al corrent de les seues obligacions tributàries estatals.
  
h) Certificat expedit per la Conselleria d'Economia, Hisenda i Ocupació d'estar al corrent de les seues obligacions tributàries, respecte a la Comunitat Valenciana.
  
i) Així mateix, hauran de presentar declaració jurada relativa a les ajudes rebudes per a la mateixa finalitat, de qualsevol altra administració o ens públic o privat, segons model adjunt.
  
Vuitena. Termini i lloc de presentació
  
Les instàncies, junt amb la documentació requerida en l'article anterior, es presentaran en el termini de 30 dies naturals des de l'endemà al de la publicació de la present ordre al Diari Oficial de la Generalitat Valenciana.
  
Les sol·licituds de les ajudes dirigides a la consellera Portaveu del Govern, es presentaran al Registre General de Presidència de la Generalitat Valenciana, siti al carrer Historiador Chabás, núm. 2, 46399 de València, o tramitar-les per qualsevol de les formes establides a l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.1992).
  
Novena. Comissió avaluadora
  
La valoració de les sol·licituds serà realitzada per una comissió, constituïda per les següents persones:
  
- Titulars:
  
Presidenta: Sra. Dora Ibars Sancho (directora general de Comunicació)
  
Secretari: Sr. Enrique Navarro Alejandro (Tècnic en Mitjans de Comunicació)
  
Vocals:
  
Sr. José Luis Rado Arance (director de l'Institut Valencià de Cinematografia Ricardo Muñoz Suay)
  
Sr. Franciso Villena Alarcón (Cap de l'Àrea de l'Oficina de Suport Tècnic i Parlamentari)
  
Sr. Ximo Pérez Mateo (President de l'EAV- Federació d'Empreses Audiovisuals Valencianes)
  
- Suplents:
  
Presidenta: Sra. Blanca Martínez de Vallejo Fuster (directora general de Telecomunicacions i Modernització)
  
Secretària: Carmen Giner Conejos (Tècnica de Gestió)
  
Vocals:
  
Pilar Carbonell Escolano (directora de l'Oficina del Portaveu)
  
Sra. Pilar Soler Lerma (Cap del Servei de Comunicació)
  
Sr. Luis Santamaria Ruiz (Cap del Servei d'Anàlisi i Estudis)
  
Aquesta comissió elevarà la corresponent proposta a la consellera Portaveu del Govern, la resolució de la qual haurà de comunicar-se als interessats.
  
Desena. Criteris de valoració
  
Com a criteris generals de valoració, a més del que estableix l'article tercer, es tindrà en compte:
  
1. Qualitat artística i tècnica del projecte de producció.
  
2. Contribució a la promoció de l'activitat realitzada per la Generalitat Valenciana en foment dels diversos aspectes (educatius, econòmics, socials i culturals) que redunden en benefici de la societat valenciana.
  
3. Continguts i formats d'interès didàctic i formatiu.
  
4. Creativitat per a nous formats televisius.
  
5. Promoció i foment de l'ús del valencià.
  
6. Participació en la producció d'equips tècnics i artístics valencians.
  
7. Realització del rodatge dels programes a la Comunitat Valenciana, a menys que es justifique documentalment que per necessitats del guió es requerisquen altres localitzacions.
  
Onzena. Termini de resolució
  
Transcorreguts tres mesos des de l'endemà del final del termini per a la presentació de les sol·licituds sense recaure resolució expressa, aquestes s'entendran desestimades.
  
Dotzena. Obligacions dels beneficiaris
  
1. Els beneficiaris de les ajudes tindran les obligacions següents:
  
a) Realitzar o haver realitzat un nombre suficient de programes que fonamenten la concessió de l'ajuda, de tal forma que siga possible iniciar la seua emissió a partir de l'1 de maig de l'exercici corrent.
  
b) Entregar els justificants de les despeses per als quals es va concedir l'ajuda, per quantia igual o superior a l'ajuda concedida, segons el que estableix la legislació vigent.
  
c) Comunicar a la conselleria del Portaveu del Govern, si han sigut beneficiaris de subvencions o ajudes per a la mateixa finalitat procedents de qualssevol administracions o ens públics o privats.
  
d) Sotmetre's a les actuacions de comprovació a efectuar per aquesta Conselleria, i a les de control financer que corresponguen a la Intervenció General en relació amb les subvencions i ajudes concedides.
  
2. L'incompliment de les anteriors obligacions donarà lloc a l'existència de les responsabilitats que corresponguen, d'acord amb la legislació vigent i de forma especial amb el que disposa el títol VI del decret legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana (DOGV núm. 1588 de 17.07.1991)
  
3. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, que siguen coincidents amb l'objecte d'aquesta ordre podrà donar lloc a la modificació de la resolució de concessió.
  
Tretzena. Justificació i pagament de subvencions
  
1. Per al cobrament de les ajudes, les entitats beneficiàries hauran de presentar una memòria descriptiva de les activitats desenvolupades junt a les factures o justificants de pagament.
  
2. Les factures o justificants presentats hauran de ser documents originals, i seran emesos a nom de l'entitat subvencionada.
  
3. Les justificacions corresponents a col·laboracions figuraran en rebuts on consten les dades del perceptor, el seu NIF, el concepte pel qual es retribueix i la retenció corresponent a l'IRPF, així com les dades de l'entitat.
  
4. Si dels justificants de despeses presentades resultara un import inferior a l'ajuda concedida, es procedirà a la reducció automàtica de la subvenció en la quantia necessària perquè l'ajuda no excedisca de la despesa justificada.